AUGUSZTUS 14.
A legszentebb Istenszülő és mindenkorszűz Mária elszenderülésének előünnepe
 Szent Mikeás próféta emléke
hajnali szolgálaton
Tropár 4. hang. Minta: Hamar előzz meg...
Népek, ujjongjatok, * kitárván karjaitokat hittel, * gyűljetek egybe szeretettel ma, * örvendezve és földerülten vigadozva az örömtől mindnyájan, * mert ma az Isten Anyja * a földiek közül az égbe készül dicsőségesen fölemelkedni, * kit mi mint Istenszülőt *’ állandóan himnuszokban dicsőítünk.
Az első zsoltárcsoport után az Istenszülő előünnepi kathizmája
3. hang. Minta: A te szüzességed...
Szellemi lelked a mennyekbe, * tisztaságos sátrad a Paradicsomba költözött az enyészetből, * és örvendezik, Legszentebb! ** De megfizet az Úr a törvényszegőknek, * kik gonosz dolgot cselekedtek * a te tiszteletreméltó földi maradványaiddal. ** Azért az apostolokkal hangoztatjuk: *’ Üdvözlégy, malaszttalteljes!
Dicsőség... most és... 
Még egyszer ugyanez
A második zsoltárcsoport után az ünnep kathizmája
4. hang. Minta: Elcsodálkozott József...
Az érettünk belőled megtestesültnek, * mint Teremtődnek és Istenednek * kezébe adtad lelkedet, * és átköltöztél a teljes életre. * Azért téged, az egyetlen tisztaságost és szeplőtelent * híven boldognak hirdetünk, * s mindnyájan valóságos Istenszülőnek vallva hangoztatjuk: * Esedezzél Krisztushoz, * akihez átköltöztél, *’ hogy üdvözítse a mi lelkünket!
Dicsőség... most és... 
Még egyszer ugyanez

I. óda. 8. hang
Énekeljünk az Úrnak, * ki népét a Vörös-tengeren átvezette, * győzelmi éneket, * mert ő dicsőségesen megdicsőült!
Énekeljünk az Úrnak, ki az élők földjére költöztette az ő test szerinti legszentebb, szeplőtelen Anyját!
Hogy szemlélhesd Fiad szépségét és élvezhesd ékességét, sietve hozzá költöztél, Szent Szűz.
Miként vállalhatod a halált te, ki megszülted azt, aki holttá teszi az alvilágot, és életet ad általad a halott embereknek?
Mindenkinél tisztábbnak tűntél fel, Szent Szűz, ki a bűn megsemmisítőjét szülted. Azért híven dicsőítünk téged.
III. óda. 8. hang
Te vagy a hozzád folyamodók erőssége Urunk!  * Te vagy a sötétben tévelygők világossága!  * Téged énekel az én lelkem!
A föld és az égiek örülnek a te átköltözésednek, Isten Anyja, mert te csodálatosan összekapcsoltad őket.
Örvendeztek az égi angyalok, akik fölvittek téged a földről, minden magasztalásra méltó Istenszülő.
Valóban rendkívüli volt a te szülésed, Szeplőtelen, de éppen úgy csodálatos a te szent, szeplőtelen átköltözésed is.
Fölemeltek téged a mennyei hajlékba,  mint az Isten legtisztább szentélyét, tisztaságos szeplőtelen Szűz.
Katavászia 8. hang
Te vagy a hozzád folyamodók erőssége, Urunk!  * Te vagy a sötétben tévelygők világossága.  * Téged énekel az én lelkem.
Kathizma
5. hang. Minta: Az Atyával...
Tisztaságos és szeplőtelen hajlékra talált nálad * és tebenned lakozott a Szentlélek kegyelme, * és arra ihlette lelkedet, * hogy a jövendőt előre világosan megmondhasd, * mintha jelenvaló lenne, * Krisztus hírnöke és prófétája! * Azért esedezzél szüntelenül miérettünk, *’ akik méltán ünnepeljük a te dicsőséges emlékedet!
Dicsőség... most és... Az előünnepé 3. hang. Minta: A te szüzességed...
Zengjük vidám örömmel * Isten Anyja átköltözésének előünnepi énekét, * és hangoztassuk neki: ** Üdvözlégy, kit a földről az égbe emeltek! * Üdvözlégy, ki elszenderüléseddel a világ határait életre keltetted! ** Most átköltözésedkor *’ emlékezzél meg a világról, Malaszttalteljes!
IV. óda. 8. hang
Meghallám, Uram,* gondviselésed titkát, * megértem munkáidat, * és dicsőítem istenségedet.
Csodálkozás és ámulat fogta el az Ige titkainak beavatottjait, mikor látták, Szeplőtelen, hogy te, az Élet Anyja, elnémultál és meghaltál.
Ó, milyen temetés! Micsoda kegyelem! Milyen kifejezhetetlen dicsőítés! Így visznek téged a környező istenszeretők, végtelenül boldog!
Te tágas terévé lettél az Igének, Istenszülő, azért fölemelt téged a tágas, szent örökkévaló lakóhelyre.
Angyalok és emberek magasztalják a te elszenderülésedet, mindenség Királynője, ki a mindenség Királyát szülted.
V. óda. 8. hang
Fölvirradva így kiáltunk hozzád: * Ments meg minket, Urunk, * mert te vagy az Isten, * rajtad kívül pedig mást nem ismerünk!
A te sírod a te eltemettetésedet hirdeti, Szeplőtelen, s a te testestől való mennybemeneteledet is.
Zengjetek éneket, szüzek, dicsőítsétek, ifjak, öregek és uralkodók az Istenszülő elszenderülését!
Meghaltál és átköltöztél a halhatatlan lakóhelyre, s holttá tetted szülötteddel az ellenséget, teljesen Szeplőtelen!
Körülvett téged az Isten által kiválasztott férfiak kara, s temetési énekekben magasztaltak, Nagyasszony!
VI. óda. 8. hang
Imádságomat kiöntöm az Úr elé, * és elbeszélem neki az én nyomorúságomat, * mert gonoszsággal tele az én lelkem, * és életem közel van a sírhoz, * és fölsóhajtok, mint Jónás: * a romlásból, Isten, vezess ki engem!
A hajlék, amely a mindenség körülölelőjét körülhatárolta, Krisztus ege, királyi széke és nagy palotája, a legtisztább Galamb átmegy az égi hajlékba. Magasztaljuk az ő szent elszenderülését!
Az Ige szemtanúi mint magasba törő sasok, felhők szárnyára emelkedtek, a Getszemániban gyülekeztek, téged szólítottak, égbe induló, minden magasztalásra méltó Szűz, s te mint Fiad fiait megáldottad őket.
Ki az, aki a világ völgyéből fölfelé igyekszik? Micsoda nagy menet az? Milyen csodálatos felvonulás? Miféle nagyszerű titok látható? — A mindenség Királynője az, Úrnője, dicsősége és büszkesége.
Jajongott az apostolok csoportja s könnyezett, mikor látta, hogy a te szent lelked elhagyja az istenhordozó hajlékot, és szent dalokat zengett a te elszenderülésedkor, Szeplőtelen.
Katavászia
Fényes köntöst adj nekem, * nagyirgalmú Krisztus, én Istenem, * hiszen a te ruházatod fényesség!
Konták
4. hang. Minta: Kijelentéd...
Rólad való dicsőséges megemlékezésében * a Szentlélek által szőtt anyagtalan ruhába * szellemi módon ékeskedik az egész földkerekség, * és örömmel kiált föl hozzád, ó Szűz: *’ Üdvözlégy, keresztények büszkesége!
Ikosz
Vigadjon most az ég, ujjongjon az egész teremtett világ! Íme, a Szűz a földről fölemelkedik, és a Paradicsomba siet. Mindenki számára üdvösségszerző ő Isten előtt imádságával és oltalmával. Az egész apostoli kar sietve összegyülekezett a véghatárokról, felhők hozták őket gyorsan össze. Odaálltak együtt az Anya és a Fiú elé, és így kiáltottak hozzád, ó Szűz: Üdvözlégy, keresztények büszkesége!
VII. óda. 8. hang
A héber ifjak a kemencében * bátran taposták a lángokat, * és a tüzet harmattá változtatván így kiáltottak fel: * Áldott vagy, Urunk, Istenünk, mindörökké!
Egyetlen Tisztaságos, ki szülésedben mellőzted a természet rendjét, meghaltál az emberre szabott törvény szerint. Megelevenítetted a hajdan halálba küldötteket életet hordozó szülötteddel, Szeplőtelen!
Eltávozik tested a sírból, legszentebb Istenszülő, s a sír üres marad, de betelik kegyelemmel, gyógyulás patakját árasztja, és megszünteti az enyészetet.
Fölemelkedett tested a sírból, de megmarad nekünk a te áldásod, tisztaságos Szűz, s az megvilágosítja a vakokat, és kinyilvánítja a te bőséges könyörületedet.
Te, új könyvtekercs, melybe az Ige lett beírva a legcsodálatosabb egyesüléssel, esedezzél, hogy írják be az élet könyvébe mindazokat, akik magasztalják a te szent és csodálatos elszenderülésedet!
VIII. óda. 8. hang
Az Istent magasztaló ifjak * a kemencében a tűzzel együtt eltaposták a tévelygést is, * és ezt énekelték: * Áldjátok az Urat, az Úr minden művei!
A véghatárokról egybegyűltek a véghatárokat tartó, tündöklő oszlopok, a Sionra mentek, hogy eltemessenek téged, ki az élet határához értél, Szeplőtelen.
Sem az összes szónokok ajka, sem az angyalok serege nem magasztalhat téged méltóképpen, mert mindenkinek hasonlíthatatlanul fölötte állsz, Nagyasszony.
Vigadjon a teremtés, harmatozzák a felhők a mai napon az igazat, tiszteljék a Szűz szent átköltözését!
Íme, az Úr trónja, az egyetlen Szeplőtelen, ki fölötte áll a keruboknak és a trónoknak, fölemelkedik a földről, hogy az Isten országába helyezzék. 
Katavászia
Muzsikáló hangszerek összhangjára * és számtalan nép példájára sem hódolt a három ifjú * a Deirben levő pogány képnek, * hanem az Urat áldották és magasztalták mindörökké.
IX. óda. 8. hang
Valóban Istenszülőnek vallunk téged, * tisztaságos Szűz Mária, * kik általad üdvözülünk, * a test nélküli angyali karokkal magasztalván téged.
Te, minden mennyeinél ragyogóbb, világosítsd meg s tedd ragyogóvá kegyelmeid fényével azokat, akik magasztalják a te fényes elszenderülésedet!
Ujjongjon minden jámbor szív az Isten egyetlen leányának elszenderülésekor, mert az ő éber imádsága üdvözíti őket!
Zengjen ünnepi éneket a föld, ujjongjanak az angyalok, örvendjenek az összes igazak a te elszenderülésedkor, Szent Szűz, és magasztaljanak téged!
Jóságot kedvelő Szűz! Permetezd mindnyájunkra jóságos irgalmadat, és üdvözíts minket, te, aki a végtelen jóságú Igét szülted! 
Katavászia
Valóban Istenszülőnek vallunk téged, * tisztaságos Szűz Mária, * kik általad üdvözülünk, * a test nélküli angyali karokkal magasztalván téged.
Fényének
Prófétáé
Alkalmas időben megjelenik majd a Vezér és Kormányzó, aki békességben legelteti népét. Betlehemből indul útra, valójában viszont az örökkévalóság napjaitól fogva származott, s megvált mindnyájunkat. – Ezt hirdette előre Isten prófétája, Mikeás.
Az előünnepé
Mi buzgón elénekeljük a te szeplőtelen elszenderülésed felettébb ragyogó emlékét magasztaló szent dalokat, Istenszülő, te pedig, szeplőtelen Anya, ki dicsőségben fölemelkedtél Fiadhoz és Uradhoz, különösen esedezzél a téged híven magasztaló keresztényekért!
Előverses sztihirák
2. hang. Minta: Efráta háza...
A ' tanítványok * csapata ’ gyülekezik, * hogy eltemesse az Istenszülő Anyát. * A föld határvidékéről jöttek *’ a Mindenható rendelkezésére.
Elővers: Kelj föl, Uram, a te nyughelyedre, te és a te szentelésed szekrénye!
Az Isten ' jegyese, * a szűz ’ Királynő, * a választottak dicsősége, * a szüzek dicsekvése *’ Fiához költözik.
Elővers: Igazat esküdött az Úr Dávidnak, és ezt nem másítja meg: „Testedből származó ivadékot ültetek trónodra”.
Összegyűlik ' csodálatosan * a tanítványok ’ kara * a föld határairól, * hogy eltemesse *’ a te szent és szeplőtelen testedet. 
Dicsőség... most és... ugyanarra
Jóságos ' Nagyasszony! * Emeld föl ’ szent kezedet * a lelkeket szerető Teremtőhöz, * a te szent Fiadhoz, *’ hogy könyörüljön meg a te szolgáidon!
Tropár 4. hang. Minta: Hamar előzz meg...
Népek, ujjongjatok, * kitárván karjaitokat hittel, * gyűljetek egybe szeretettel ma, * örvendezve és földerülten vigadozva az örömtől mindnyájan, * mert ma az Isten Anyja * a földiek közül az égbe készül dicsőségesen fölemelkedni, * kit mi mint Istenszülőt *’ állandóan himnuszokban dicsőítünk.


